b'\n_START_ARTICLE_\nMatias Keskinen\n_START_PARAGRAPH_\nMatias Keskinen (22. tammikuuta 1922 Pet\xc3\xa4j\xc3\xa4vesi \xe2\x80\x93 3. elokuuta 1997 Vuolijoki) oli suomalainen kansantaiteilija, valokuvaaja, elokuvantekij\xc3\xa4 ja kuvanveist\xc3\xa4j\xc3\xa4. H\xc3\xa4nen tunnetuin teoksensa oli presidentti Urho Kekkosen p\xc3\xa4\xc3\xa4t\xc3\xa4 esitt\xc3\xa4nyt 20 tonnin painoinen ja kolme metri\xc3\xa4 korkea betonipatsas, joka rikkoontui vuonna 1989 kun sit\xc3\xa4 oltiin siirt\xc3\xa4m\xc3\xa4ss\xc3\xa4 pois Oulun Rotuaarilla pidetyst\xc3\xa4 n\xc3\xa4yttelyst\xc3\xa4. Keskinen valmisti my\xc3\xb6s useita Kekkosta esitt\xc3\xa4vi\xc3\xa4 pienoispatsaita._NEWLINE_Keskinen harrasti 1950-luvun alussa nyrkkeily\xc3\xa4 ja voitti useita valtakunnantason hopeamitaleita. Urheiluharrastuksen sivussa Keskinen alkoi valmistaa palkintopatsaina k\xc3\xa4ytettyj\xc3\xa4 miniaatyyrimaisia urheilijahahmoja. Hankkiakseen kuvanveistossa tarvittavaa tiet\xc3\xa4myst\xc3\xa4 Keskinen oli opissa valimossa, ja h\xc3\xa4n my\xc3\xb6s opiskeli Vapaassa taidekoulussa Helsingiss\xc3\xa4._NEWLINE_Keskinen kuvasi 1950-luvulla my\xc3\xb6s 8\xc2\xa0mm kaitafilmej\xc3\xa4 ja valokuvasi elokuvastillej\xc3\xa4. 1960-luvun alussa h\xc3\xa4n perusti yhdistyksen, joka vuokrasi Ateneumin l\xc3\xa4helt\xc3\xa4 elokuvateatterin mainoskaapin, jossa esiteltiin sitten usean vuoden ajan Ajanfilmi-nimisen kuvitteellisen elokuvateatterin ohjelmistoa still-kuvien avulla; kuvissa Keskinen itse esiintyi eri elokuvarooleissa. Ajanfilmi "esitti" muun muassa keisari- ja Tarzan-aiheisia elokuvia. Keskinen toimi my\xc3\xb6s parturina Helsingin y\xc3\xb6majoissa stepaten ja laulaen parturoinnin lomassa. Hiusten leikkuun j\xc3\xa4lkeen h\xc3\xa4n puki asiakkaan keisarin vaatteisiin ja otti h\xc3\xa4nest\xc3\xa4 sitten valokuvan._NEWLINE_Vuonna 1975 Keskinen valmisti sarjan presidentti Kekkosta esitt\xc3\xa4vi\xc3\xa4 pienoisrintakuvia, joita jaettiin Helsingin Etyk-kokoukseen osallistuneille valtionp\xc3\xa4\xc3\xa4miehille. Samalla vuosikymmenell\xc3\xa4 Keskinen alkoi my\xc3\xb6s rakentaa betonista suurta Kekkosen p\xc3\xa4\xc3\xa4t\xc3\xa4. T\xc3\xa4ss\xc3\xa4 vaiheessa h\xc3\xa4n asui Pielavedell\xc3\xa4. Vuonna 1982 Keskinen muutti Vuolijoelle ja siirsi 20 tonnia painaneen viel\xc3\xa4 keskener\xc3\xa4isen patsaansa sinne. Patsas valmistui 1984, ja se oli esill\xc3\xa4 yksityisell\xc3\xa4 maa-alueella Vuolijoella. Kes\xc3\xa4ll\xc3\xa4 1989 Oulun Rotuaarilla oli veistosn\xc3\xa4yttely, jossa my\xc3\xb6s Kekkosp\xc3\xa4\xc3\xa4 oli esill\xc3\xa4. Lokakuussa 1989 Oulun kaupunki p\xc3\xa4\xc3\xa4tti siirt\xc3\xa4\xc3\xa4 Kekkospatsaan pois ennen Neuvostoliiton presidentin Mihail Gorbat\xc5\xa1ovin vierailua Oulussa. Siirtop\xc3\xa4\xc3\xa4t\xc3\xb6st\xc3\xa4 perusteltiin sill\xc3\xa4, ett\xc3\xa4 patsas olisi her\xc3\xa4tt\xc3\xa4nyt kiusallista huomiota vierailua seuranneessa kansainv\xc3\xa4lisess\xc3\xa4 lehdist\xc3\xb6ss\xc3\xa4. Patsas hajosi kuitenkin 25. lokakuuta 1989 kuljetuksen aikana, ja sen j\xc3\xa4\xc3\xa4nn\xc3\xb6kset vietiin Oritkarin satama-alueelle t\xc3\xa4ytemaana k\xc3\xa4ytett\xc3\xa4v\xc3\xa4ksi. Vaikka patsas oli vakuutettu, Keskinen ei saanut korvausta sen hajoamisesta vakuutusyhti\xc3\xb6lt\xc3\xa4 tai Oulun kaupungilta, sill\xc3\xa4 rikkoontumisen syyksi selitettiin patsaan tekovika. Toisen k\xc3\xa4sityksen mukaan patsasta nostettaessa oli nostok\xc3\xb6ydet kiinnitetty v\xc3\xa4\xc3\xa4rin. Kekkospatsaan tuhoa pidettiin yhden aikakauden p\xc3\xa4\xc3\xa4ttymisen\xc3\xa4, sill\xc3\xa4 pari viikkoa my\xc3\xb6hemmin murtui Berliinin muuri ja kylm\xc3\xa4n sodan kausi p\xc3\xa4\xc3\xa4ttyi._NEWLINE_Oululaiset Kari Blomster ja Matti Ollikainen ovat 2000-luvun alussa esitt\xc3\xa4neet 1989 valmistunutta Oulun Urho -trubaduurishow\'ta, joka kertoo Keskisen kekkospatsaan tuhoutumisesta Oulussa._NEWLINE_Vuonna 1991 Veli Gran\xc3\xb6 teki Keskisest\xc3\xa4 tunnin mittaisen Matias Keskisen kuviteltu el\xc3\xa4m\xc3\xa4 -nimisen dokumenttielokuvan. Elokuvassa on mukana Keskisen kuvaamia 8\xc2\xa0mm kaitafilmej\xc3\xa4 ja kotivideoita.'